SET เสี่ยงเจอแรงขายทำกำไร หลังขึ้นแรง-ต่างชาติเริ่มทิ้ง
SET เสี่ยงเจอแรงขายทำกำไร หลังขึ้นแรง-ต่างชาติเริ่มทิ้ง
SET เสี่ยงเจอแรงขายทำกำไร หลังขึ้นแรง-ต่างชาติเริ่มทิ้ง
17 พ.ย. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะรีบาวด์ตามตลาดต่างประเทศ  โดยตลาดหุ้นเอเชีย ตลาดยุโรป รวมถึงตลาดสหรัฐฯ ต่างปรับตัวขึ้นถ้วนหน้า ขานรับพัฒนการวัคซีนต้านไวรัสโควิด-19 หลังจาก”โมเดอร์นา อิงค์”ในสหรัฐแถลงผลการทดลองเฟส 3 พบว่าวัคซีนมีประสิทธิภาพป้องกันไวรัสโควิด-19 มากกว่า 94% ส่งผลให้ความกังวลผ่อนคลายลง และราคาน้ำมันก็ปรับขึ้นแรงด้วยจะช่วยหนุนหุ้นกลุ่มพลังงาน
อย่างไรก็ดี ตลาดฯ อาจเผชิญแรงขายทำกำไรสลับออกมา หลังต่างชาติกลับมาขายอีกครั้ง สอดคล้องกับกับแรงขายที่เกิดขึ้นในตลาดอาเซียน ซึ่งมองว่าเป็นการขายทำกำไรหลังจากขึ้นไปมากแล้ว ทำให้ปรับฐานในช่วงสั้นหลังจากที่ตลาดหุ้นไทยขึ้นไปแรงสุดในเอเชีย
นอกจากนี้ ปัจจัยการเมืองในประเทศก็ยังกดดันตลาดบ้างหากไม่เกิดความรุนแรงขึ้น แต่ยังต้องติดตามการชุมนุมที่จะเริ่มขึ้นในบ่ายวันนี้ที่หน้ารัฐสภาซึ่งจะมีการประชุมพิจารณาร่างแก้ไขรัฐธรรมนูญ และต้องติดตามการประชุมคณะรัฐมนตรี (ครม.) ในวันนี้
อย่างไรก็ดี ปัจจัยโดยรวมรอบด้านยังดี ทั้งอัตราขยายตัวทางเศรษฐกิจ (GDP) ของไทยในไตรมาส 3/63 ออกมาดีกว่าคาด และผลประกอบการงวดไตรมาส 3/63 ของบริษัทจดทะเบียนส่วนใหญ่ออกมาดีกว่าคาดด้วยเช่นกัน จึงมองการปรับฐานของตลาดฯอาจเป็นแค่แรงขายทำกำไรหลังขึ้นไปมากแล้ว และพรุ่งนี้ (18 พ.ย.) ต้องติดตามผลการประชุมคณะกรรมการนโยบายการเงิน (กนง.) ซึ่งคาดว่าจะคงอัตราดอกเบี้ยนโยบายไว้ก่อน
พร้อมให้แนวรับ 1,340 จุด ส่วนแนวต้าน 1,365 จุด